## Odluka Ustavnog suda Republike Hrvatske broj: U-IIIA-1596/2007 od 5. veljače 2009.

### NN 27/2009 (2.3.2009.), Odluka Ustavnog suda Republike Hrvatske broj: U-IIIA-1596/2007 od 5. veljače 2009.

USTAVNI SUD REPUBLIKE HRVATSKE

594

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Marko Babić, Snježana Bagić, Mario Jelušić, Ivan Matija i Željko Potočnjak, članovi Vijeća, odlučujući o ustavnoj tužbi koju je podnijela M. R. iz P. s., koju zastupa Đ. R., odvjetnik u B. na M., na sjednici održanoj 5. veljače 2009. godine, jednoglasno je donio

ODLUKU

I. Ustavna tužba se usvaja.

II. Općinski sud u Korenici dužan je donijeti odluku u predmetu koji se vodi pred tim sudom pod poslovnim brojem: P-77/07 (raniji broj: P-84/04) u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe, M. R., P. s., P. 86, određuje se primjerena naknada zbog povrede ustavnog prava zajamčenog člankom 29. stavkom 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 7.600,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositeljica ustavne tužbe je, na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), 23. ožujka 2007. podnijela ustavnu tužbu smatrajući da joj je nerazumno dugim trajanjem parničnog postupka pred redovnim sudovima povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom podnositeljice, primjenom članka 63. Ustavnog zakona, utvrdio sljedeće činjenice koje su pravno relevantne za odlučivanje o povredi ustavnog prava podnositeljice, zajamčenog člankom 29. stavkom 1. Ustava Republike Hrvatske:

– podnositeljica je tužbom od 30. studenoga 2004. pred Općinskim sudom u Korenici pokrenula parnični postupak protiv tužene Republike Hrvatske, radi naknade štete;

– rješenjem broj: P-84/04 od 12. siječnja 2005. sud je odbacio tužbu podnositeljice;

– protiv navedenog rješenja podnositeljica je 24. siječnja 2005. podnijela žalbu koju je Županijski sud u Gospiću rješenjem broj: Gž-69/05 od 28. veljače 2005. odbio kao neosnovanu;

– protiv drugostupanjske odluke podnositeljica je 29. ožujka 2005. izjavila reviziju;

– Vrhovni sud Republike Hrvatske je rješenjem broj: Rev-383/05 od 27. ožujka 2007. ukinuo rješenje Županijskog suda u Gospiću i rješenje Općinskog suda u Korenici, te predmet vratio prvostupanjskom sudu na ponovni postupak i odlučivanje;

– ročište za glavnu raspravu održano je 4. veljače 2009., na kojem je određeno da će se, zamolbenim putem, saslušati predloženi svjedok. Glavna rasprava je odgođena, a iduće ročište za glavnu raspravu zakazat će se naknadno, pismenim putem.

3. Mjerodavno pravo sadržano je u odredbi članka 29. stavka 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 30. studenog 2004. pred Općinskim sudom u Korenici.

U trenutku podnošenja zahtjeva za suđenje u razumnom roku podnositeljice (23. ožujka 2007.) predmet se vodio pred Vrhovnim sudom Republike Hrvatske u povodu revizije podnositeljice.

Slijedom navedenog, Ustavni sud utvrđuje da je postupak od trenutka pokretanja parničnog postupka do dana donošenja odluke Ustavnog suda ukupno trajao četiri (4) godine, dva (2) mjeseca i šest (6) dana.

4.2. POSTUPANJE NADLEŽNOG SUDA

Parniči postupak pokrenut je pred Općinskim sudom u Korenici koji je rješenjem odbacio tužbu podnositeljice. Postupak je zatim, u povodu žalbe podnositeljice nastavljen pred Županijskim sudom u Gospiću, koji je žalbu podnositeljice u roku od mjesec dana odbio kao neosnovanu.

Postupak se u povodu revizije podnositeljice vodio pred Vrhovnim sudom Republike Hrvatske u razdoblju od dvije (2) godine, te je predmet vraćen prvostupanjskom sudu na ponovni postupak i odlučivanje.

U trenutku donošenja odluke Ustavnog suda, parnični postupak bio je u tijeku pred Općinskim sudom u Korenici.

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Ustavni sud ocjenjuje da, u dosadašnjem tijeku postupka, podnositeljica ustavne tužbe, kao tužiteljica u parničnom postupku, nije doprinijela duljini postupka.

4.4. SLOŽENOST SUDSKOG PREDMETA

Ustavni sud utvrđuje da dosadašnji tijek postupka ne ukazuje da bi se u konkretnom slučaju radilo o složenoj pravnoj stvari.

OCJENA USTAVNOG SUDA

5. Ustavni sud utvrđuje da se konkretni parnični postupak vodi ukupno preko četiri (4) godine, što ne udovoljava zahtjevu suđenja u razumnom roku. To prije svega imajući na umu da se postupak sve do odluke o reviziji podnositeljice vodio u pogledu procesnog pitanja o (ne)nadležnosti Općinskog suda u Korenici, a ne o meritumu stvari.

Slijedom navedenoga, a sagledavajući postupak kao jednu cjelinu te uzimajući u obzir činjenicu da još uvijek nije odlučeno o tužbenom zahtjevu kao i da podnositeljica svojim ponašanjem nije doprinijela duljini postupka, Ustavni sud utvrđuje da je dugim trajanjem parničnog postupka podnositeljici povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njezinim pravima i obvezama, koje je zajamčeno člankom 29. stavkom 1. Ustava Republike Hrvatske.

6. Imajući u vidu sve navedene činjenice i okolnosti, u smislu odredbe članka 63. stavka 2. Ustavnog zakona, donesena je odluka kao pod točkama I. i II. izreke ove odluke.

7. Visinu naknade, zbog povrede ustavnog prava iz članka 29. stavka 1. Ustava, Ustavni sud utvrđuje uzimajući u obzir okolnosti svakog pojedinog slučaja, uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

8. Predsjednik Općinskog suda u Korenici dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

9. Odluka o objavi (točka V. izreke) temelji se na odredbi članka 29. Ustavnog zakona.

Broj: U-IIIA-1596/2007
Zagreb, 5. veljače 2009.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 27/2009-594